Aurelijus Zykas

Biografija

1985–1996 m. mokėsi Kauno 25–ojoje vidurinėje mokykloje. 2001 m. Vytauto Didžiojo universitete baigė menotyros bakalauro, 2004 m. - Komunikacijos mokslų magistro studijas, o 2011 m. apgynė politikos mokslų daktaro disertaciją. Studijų metu keturis kartus pasinaudojo tarptautinių mainų bei stažuočių galimybėmis Japonijoje: Kanadzavos, Vasedos universitetuose bei Japonijos fonde.
2000–2005 m. dirbo Arvydo Ališausko vadovaujamame VDU Japonistikos centre, o 2005-2007 m. Lietuvos Respublikos ambasadoje Tokijuje. Dėl gero japonų kalbos mokėjimo nuo 2006 m. yra laisvai samdomas vertėjas aukščiausiojo lygio susitikimų tarp Lietuvos ir Japonijos atstovų metu. Yra vertęs Japonijos imperatorienei Michiko (2007 m.), Lietuvos bei Japonijos vadovams (tarp jų Saulius Skvernelis, Shinzo Abe, Valdas Adamkus, Algirdas Brazauskas, Junichiro Koizumi), ministrams, parlamentarams ir pan.

Mokslinė veikla

Nuo 2008 m. grįžęs į Lietuvą tapo Japonistikos centro vadovu. Jam dirbant VDU greta japonistikos pradėta vystyti korėjistika ir Kinijos studijos, todėl 2009 m. padalinys pervardintas kaip Azijos studijų centras. Centro iniciatyva buvo paleistos dvi studijų programos (2008 m. Rytų Azijos studijos magistrantams bei 2012 m. Rytų Azijos šalių kultūros ir kalbos bakalaurams). Buvo įkurta VDU Azijos knygų erdvė, kurios knygų ir kitų išteklių kolekcija stipriai išaugo. Išplėtotas VDU tarptautinių partnerių tinklas Rytų Azijoje. Įsitvirtino Azijos kultūras pristatantys kultūriniai renginiai, tokie, kaip VDU Azijos savaitė, ir pan. Už indėlį japonologijos srityje 2015 m. Azijos studijų centras buvo apdovanotas Japonijos vyriausybės.
Jam dirbant VDU, prie Azijos studijų centro buvo įkurti nauji padaliniai: Taivano centras, Global Japan Office Kaune, Hirošimos universiteto Lietuvos centras, Karaliaus Sedžongo institutas. 2017 m. tapo Hirošimos universiteto garbės vizituojančiu dėstytoju. Nuo 2018 m. išrinktas Europos Japonijos išteklių specialistų asociacijos (EAJRS) valdybos nariu. 
Kaip mokslininkas ir dėstytojas dalyvavo daugelyje stažuočių ir mainų programų užsienyje: Austrijoje, Suomijoje, Latvijoje, Japonijoje, Kinijoje, Pietų Korėjoje, ir kitur. Skaitė paskaitas, dalyvavo konferencijose įvairiuose Europos ir Azijos universitetuose. 2013-2016 m. buvo žurnalo "International Journal of Area Studies" vyr. redaktorius. 2016 m. elektroniniu formatu paleido pirmąjį išsamų Lietuvių-japonų kalbų žodyną, 2017 m. išleido monografiją "Švelniosios galios vedami: šalies įvaizdžio politika ir Japonija".

Visuomeninė veikla

Aurelijus Zykas savo visuomeninėje veikloje siekia plėtoti Lietuvos ryšius bei akademinius, kultūrinius, jaunimo, verslo mainus su užsienio (ypač Azijos) šalimis. 2017 m. jo iniciatyva įkurta Sugiharos grupė Kauno ir Japonijos ryšių plėtrai, vadovauja Sugiharos savaitės festivalio organizavimui. Vienas iš 2018 m. sukurto dokumentinio filmo "Kaunas. Sugiharos ir Japonijos ženklai" kūrėjų.
Daug laiko praleidžia keliaudamas ir yra kelionių knygų autorius, išleidęs dvi knygas: „Japonijos spalvos ir skoniai“ (2014, 2015, 2017) ir „Raudonas ir žalias. Taivanas“ (2018). Dažnai publikuoja mokslo populiarinimo straipsnius apie kelionių bei tarpkultūrinės komunikacijos temomis. Dažnai dalyvauja susitikimuose su visuomene, televizijos, radijo laidose.